
﻿The Project Gutenberg EBook of Xin Xu, by Xiang Liu


This eBook is for the use of anyone anywhere at no cost and with
almost no restrictions whatsoever.  You may copy it, give it away or
re-use it under the terms of the Project Gutenberg License included
with this eBook or online at www.gutenberg.org


Title: Xin Xu


Author: Xiang Liu


Release Date: December 21, 2007 [EBook #23945]


Language: Chinese


*** START OF THIS PROJECT GUTENBERG EBOOK XIN XU ***


　                          雜 事 第 一


昔者，舜自耕稼陶漁而躬孝友，父瞽頑，母嚚，及弟象傲，皆下愚不移。舜盡孝道，以
供養瞽。瞽與象，為浚井塗廩之謀，欲以殺舜，舜孝益篤。出田則號泣，年五十猶嬰兒
慕，可謂至孝矣。


故耕於歷山，歷山之耕者讓畔；陶於河濱，河濱之陶者，器不苦窳；漁於雷澤，雷澤之
漁者分均。及立為天子，天下化之，蠻夷率服。北發渠搜，南撫交阯，莫不慕義，麟鳳
在郊。故孔子曰：「孝弟之至，通於神明，光于四座。」舜之謂也。


孔子在州里，篤行孝道，居於闕黨，闕黨之子弟畋漁，分有親者多，孝以化之也。是以
七十二子，自遠方至，服從其德。魯有沈猶氏者，旦飲羊飽之，以欺市人。公慎氏有妻
而淫，慎潰氏奢侈驕佚，魯市之鬻牛馬者善豫賈。孔子將為魯司寇，沈猶氏不敢朝飲其
羊，公慎氏出其妻，慎潰氏踰境而徙，魯之鬻馬牛不豫賈，布正以待之也。既為司寇，
季孟墮郈費之城，齊人歸所侵魯之地，由積正之所致也。故曰：「其身正，不令而行。
」


孫叔敖為嬰兒之時，出遊，見兩頭蛇，殺而埋之。歸而泣，其母問其故，叔敖對曰：「
吾聞見兩頭之蛇者死，嚮者吾見之，恐去母而死也。」其母曰：「蛇今安在？」曰：「
恐他人又見，殺而埋之矣。」其母曰：「吾聞有陰德者，天報之以福，汝不死也。」及
長，為楚令尹，未治，而國人信其仁也。


禹之興也，以塗山；桀之亡也，以末喜。湯之興也，以有莘；紂之亡也，以妲己。文武
之興也，以任姒；幽王之亡也，以褒姒。是以詩正關睢，而春秋褒伯姬也。


樊姬，楚國之夫人也，楚莊王罷朝而晏，問其故？莊王曰：「今日與賢相語，不知日之
晏也。」樊姬曰：「賢相為誰？」王曰：「為虞丘子。」樊姬掩口而笑。王問其故。曰
：「妾幸得執巾櫛以侍王，非不欲專貴擅愛也，以為傷王之義，故能進與妾同位者數人
矣。今虞丘子為相十數年，未嘗進一賢，知而不進，是不忠也；不知，是不智也。不忠
不智，安得為賢？」明日朝，王以樊姬之言告虞子，虞丘子稽首曰：「如樊姬之言。」
於是辭位，而進孫叔敖相楚，國富兵強，莊王卒以霸，樊姬與有力焉。


衛靈公之時，蘧伯玉賢而不用，彌子瑕不肖而任事。衛大夫史患之，數以諫靈公而不聽
。史病且死，謂其子曰：「我即死，治喪於北堂。吾不能進蘧伯玉而 退彌子 瑕，是不
能 正君也，生不能正君者，死不當成禮，置尸於北堂，於我足矣。」


史死，靈公往弔，見喪在北堂，問其故？其子以父言對靈公。靈公蹴然易容，寤然失位
曰：「夫子生則欲進賢而退不肖，死且不懈，又以屍諫，可謂忠而不衰矣。」於是乃召
蘧伯玉，而進之以為卿，退彌子瑕。徙喪正堂，成禮而後返，衛國以治。


晉大夫祁奚老，晉君問曰：「庸可使嗣？」祁奚對曰：「解狐可。」君曰：「非子之讎
耶？」對曰：「君問可，非問讎也。」晉遂舉解狐。後又問：「庸可以為國尉？」祁奚
對曰：「午可也。」君曰：「非子之子耶？」對曰：「君問可，非問子也。」君子謂祁
奚能舉善矣，稱其讎不為諂，立其子不為比。書曰：「不偏不黨，王道蕩蕩。」祁奚之
謂也。外舉不避仇讎，內舉不回親戚，可謂至公矣。唯善，故能舉其類。詩曰：「唯其
有之，是以似之。」祁奚有焉。


楚共王有疾，召令尹曰：「常侍莞蘇與我處，常忠我以道，正我以義，吾與處不安也，
不見不思也。雖然，吾有得也，其功不細，必厚爵之。申侯伯與處，常縱恣吾，吾所樂
者，勸吾為之；吾所好者，先吾服之。吾與處歡樂之，不見戚戚。雖然，吾終無得也，
其過不細，必前遣之。」令尹曰：「諾。」


明日，王薨。令尹即拜莞蘇為上卿，而逐申侯伯出之境。曾子曰：「鳥之將死，其鳴也
哀；人之將死，其言也善。」言反其本性，共王之謂也。孔子曰：「朝聞道，夕死可矣
。」於以開後嗣，覺來世，猶愈沒世不寤者也。


昔者，魏武侯謀事而當，群臣莫能逮，朝退而有喜色。吳起進曰：「今者有以楚莊王之
語聞者乎？」武侯曰：「未也，莊王之語奈何？」吳起曰：「楚莊王謀事而當，群臣莫
能逮，朝退而有憂色。申公巫臣進曰：『君朝有憂色，何也？』楚王曰：『吾聞之，諸
侯自擇師者王，自擇友者霸，足己而群臣莫之若者亡。今以不穀之不肖而議於朝，且群
臣莫能逮，吾國其幾於亡矣，是以有憂色也。』莊王之所以憂，而君獨有喜色，何也？
」武侯逡巡而謝曰：「天使夫子振寡人之過也，天使夫子振寡人之過也。」


衛國逐獻公，晉悼公謂師曠曰：「衛人出其君，不亦甚乎？」對曰：「或者，其君實甚
也。夫天生民而立之君，使司牧之，無使失性。良君將賞善而除民患，愛民如子，蓋之
如天，容之若地。民奉其君，愛之如父母，仰之如日月，敬之如神明，畏之若雷霆。夫
君，神之主也。而民之望也，天之愛民甚矣，豈使一人肆於民上，以縱其淫而棄天地之
性乎？必不然矣。若困民之性，乏神之祀，百姓絕望，社稷無主，將焉用之？不去為何
？」公曰：「善。」


趙簡子上羊腸之阪，群臣皆偏袒推車，而虎會獨擔戟行歌，不推車。簡子曰：「寡人上
阪，群臣皆推車，會獨擔戟行歌不推車，是會為人臣侮其主，為人臣侮其主，其罪何若
？」虎會曰：「為人臣而侮其主者，死而又死。」簡子曰「何謂死而又死？」虎會曰：
「身死，妻子又死，若是謂死而又死，君既已聞為人臣而侮其主之罪矣，君亦聞為人君
而侮其臣者乎？」簡子曰：「為人君而侮其臣者何若？」虎會對曰：「為人君而侮其臣
者，智者不為謀，辯者不為使，勇者不為鬥。智者不為謀，則社稷危；辯者不為使，則
使不通；勇者不為鬥，則邊境侵。」簡子曰：「善。」乃罷群臣不推車，為士大夫置酒
，與群臣飲，以虎會為上客。


昔者，周舍事趙簡子，立趙簡子之門，三日三夜。簡子使人出問之曰：「夫子將何以令
我？」周舍曰：「願為諤諤之臣，墨筆操牘，隨君之後，司君之過而書之，日有記也，
月有效也，歲有得也。」簡子悅之，與處，居無幾何而周舍死，簡子厚葬之。三年之後
，與大夫飲，酒酣，簡子泣，諸大夫起而出曰：「臣有死罪而不自知也。」簡子曰：「
大夫反無罪。昔者，吾友周舍有言曰：『百羊之皮，不如一狐之腋。』眾人之唯唯，不
如周舍之諤諤。昔紂昏昏而亡，武王諤諤而昌。自周舍之死後，吾未嘗聞吾過也，故人
君不聞其非，及聞而不改者亡，吾國其幾於亡矣，是以泣也。」


魏文侯與士大夫坐，問曰：「寡人何如君也？」群臣皆曰：「君仁君也。」次至翟黃曰
：「君非仁君也。」曰：「子何以言之？」對曰：「君伐中山，不以封君之弟，而以封
君之長子。臣以此知君之非仁君。」文侯大怒，而逐翟黃，黃起而出。次至任座，文侯
問曰：「寡人何如君也？」任座對曰：「君仁君也。」曰：「子何以言之？」對曰：「
臣聞之，其君仁，其臣直。向翟黃之言直，臣是以知君仁君也。」文侯曰：「善。」復
召翟黃，拜為上卿。


中行寅將亡，乃召其太祝，而欲加罪焉。曰：「子為我祝，犧牲不肥澤耶？且齋戒不敬
耶？使吾國亡，何哉？」祝簡對曰：「昔者吾先君中行穆子皮車十乘，不憂其薄也，憂
德義之不足也。今主君有革車百乘，不憂德義之薄也，唯患車之不足也。夫舟車飾則賦
歛厚，賦歛厚則民怨詛矣。且君以為祝有益於國乎？則詛亦將為亡矣，一人祝之，一國
詛之，一祝不勝萬詛，國 亡不亦宜乎？」中行子乃慚。


秦欲伐楚，使使者往觀楚之寶器，楚王聞之，召令尹子西而問焉：「秦欲觀楚之寶器，
吾和氏之璧，隨侯之珠，可以示諸？」令尹子西對曰：「臣不知也。」召昭奚恤問焉，
昭奚恤對曰：「此欲觀吾國之得失而圖之，國之寶器，在於賢臣，夫珠寶玩好之物，非
國所寶之重者。」王遂使昭奚恤應之。


昭奚恤發精兵三百人，陳於西門之內。為東面之壇一，為南面之壇四，為西面之壇一。
秦使者至，昭奚恤曰：「君客也，請就上位東面。」令尹子西南面，太宗子敖次之，葉
公子高次之，司馬子反次之，昭奚恤自居西面之壇，稱曰：「客欲觀楚國之寶器，楚國
之所寶者賢臣也。理百姓，實倉廩，使民各得其所，令尹子西在此。秦珪璧，使諸侯，
解忿悁之難，交兩國之歡，使無兵革之憂，太宗子敖在此。守封疆，謹境界，不侵鄰國
，鄰國亦不見侵，葉公子高在此。理師旅，整兵戎，以當強敵，提枹鼓，以動百萬之師
，所使皆趨湯火，蹈白刃，出萬死，不顧一生之難，司馬子反在此。若懷霸王之餘議，
攝治亂之遺風，昭奚恤在此，唯大國之所觀。」秦使者懼然無以對，昭奚恤遂揖而去。
秦使者反，言於秦君曰：「楚多賢臣，未可謀。」遂不伐。詩云：「濟濟多士，文王以
寧。」斯之謂也。


晉平公欲伐齊，使范昭往觀焉。景公賜之酒，酣，范昭曰：「願詣君之樽酌。」公曰：
「酌寡人之樽進之於客。」范昭已飲，晏子曰：「徹樽更之，樽觶具矣。」范昭佯醉，
不悅而起舞，請太師曰：「能為我調成周之樂乎？吾為子舞之。」太師曰：「冥臣不習
。」范昭趨而出。


景公謂晏子曰：「晉大國也，使人來，將觀吾政也。今子怒大國之使者，將奈何？」晏
子曰：「夫范昭之為人，非陋而不識禮也，且欲試吾君臣，故絕之也。」景公謂太師曰
：「子何不為客調成周之樂乎？」太師對曰：「夫成周之樂，天子之樂也，若調之，必
人主舞之。今范昭人臣也，而欲舞天子之樂，臣故不為也。」范昭歸以告平公曰：「齊
未可伐也。臣欲試其君，而晏子識之；臣欲犯其禮，而太師知之。」仲尼聞之曰：「夫
不出於樽俎之間，而知千里之外。」其晏子之謂也。可謂折衝矣，而太師其與焉。


晉平公畜西河，中流而歎曰：「嗟乎！安得賢士與共此樂乎？」船人固桑進對曰：「君
言過矣。夫劍產于越，珠產于江漢，玉產于昆山，此三寶者，皆無足而至，今君苟好士
，則賢士至矣。」平公曰：「固桑，來。吾門下食客三千餘人，朝食不足，暮收市租；
暮食不足，朝收市租，吾尚可謂不好士乎？」固桑對曰：「今夫檻鵠高飛沖天，然其所
恃者六翮耳。夫腹下之毳，背上之毛，增去一把，飛不為高下。不知君之食客，六翮耶
？將腹背之毳也？」平公默默而不應焉。


楚威王問於宋玉曰：「先生其有遺行耶？何士民眾庶不譽之甚也？」宋玉對曰：「唯，
然有之，願大王寬其罪，使得畢其辭。客有歌於郢中者，其始曰下里巴人，國中屬而和
者數千人，其為陽陵採薇，國中屬而和者數百人；其為陽春白雪，國中屬而和者，數十
人而已也；引商刻角，雜以流徵，國中屬而和者，不過數人。是其曲彌高者，其和彌寡
。故鳥有鳳而魚有鯨，鳳鳥上擊于九千里，絕畜雲，負蒼天，翱翔乎窈冥之上，夫糞田
之鴳，豈能與之斷天地之高哉！鯨魚朝發崑崙之墟，暴鬐於碣石，暮宿於孟諸，夫尺澤
之鯢，豈能與之量江海之大哉？故非獨鳥有鳳而魚有鯨也，士亦有之。夫聖人之瑰意奇
行，超然獨處；世俗之民，又安知臣之所為哉！」


晉平公閒居，師曠侍坐。平公曰：「子生無目眹，甚矣！子之墨墨也。」師曠對曰：「
天下有五墨墨，而臣不得與一焉。」平公曰：「何謂也？」師曠曰：「群臣行賂，以釆
名譽，百姓侵冤，無所告訴，而君不悟，此一墨墨也。忠臣不用，用臣不忠，下才處高
，不肖臨賢，而君不悟，此二墨墨也。姦臣欺軸，空虛府庫，以其少才，覆塞其惡，賢
人逐，姦邪貴，而君不悟，此三墨墨也。國貧民罷，上下不和，而好財用兵，嗜欲無厭
，諂諛之人，容容在旁，而君不悟，此四墨墨也。至道不明，法令不行，吏民不正，百
姓不安，而君不悟，此五墨墨也。國有五墨墨而不危者，未之有也。臣之墨墨，小墨墨
耳！何害乎國家哉！」


趙文子問於叔向曰：「晉六將軍，庸先亡乎？」對曰：「其中行氏乎！」文子曰：「何
故先亡？」對曰：「中行氏之為政也，以苛為察，以欺為明，以刻為忠，以計多為善，
以聚歛為良。譬之其猶革者也，大則大矣，裂之道也，當先亡。」


楚莊王既討陳靈公之賊，殺夏徵舒，得夏姬而悅之。將近之，申公巫臣諫曰：「此女亂
陳國，敗其群臣，嬖女不可近也。」莊王從之。令尹又欲取，申公巫臣諫，令尹從之。
後襄尹取之，至恭王與晉戰于鄢陵，楚兵敗，襄尹死，其尸不反，數求晉，不與。夏姬
請如晉求尸，楚方遣之，申公巫臣將使齊，私說夏姬與謀。及夏姬行，而申公巫臣廢使
命，隨夏姬之晉。令尹將徙其族，言於王曰：「申公巫臣諫先王以無近夏姬，今身廢使
命，與夏姬逃之晉，是欺先王也，請徙其族。」王曰：「申公巫臣為先王謀則忠，自為
謀則不忠，是厚於先王而自薄也，何罪於先王？」遂不徙。


                                     雜 事 第 二


昔者，唐虞崇舉九賢，布之於位，而海內大康，要荒來賓，麟鳳在郊。商湯用伊尹，而
文武用太公閎夭，成王任周召，而海內大治，越裳重譯，祥瑞並降，遂安千載。皆由任
賢之功也。無賢臣，雖五帝三王，不能以興。


齊桓公得管仲，有霸諸侯之榮；失管仲，而有危亂之辱。虞不用百里奚而亡，秦繆公用
之而霸。楚不用伍子胥而破，吳闔廬用之而霸。夫差非不用子胥也，又殺之，而國卒以
亡。燕昭王用樂毅，推弱燕之兵，破強齊之讎，屠七十城，而惠王廢樂毅，更代以騎劫
，兵立破，亡七十城。此父用之，子不用，其事可見也。故闔廬用子胥以興，夫差殺之
而以亡；昭王用樂毅以勝，惠王逐之而敗，此的的然若白黑。


秦不用叔孫通，項王不用陳平、韓信而皆滅，漢用之而大興，此未遠也。夫失賢者，其
禍如此。人君莫不求賢以自輔，然而國以亂亡者，所謂賢者不賢也。或使賢者為之，與
不賢者議之，使智者圖之，與愚者謀之。不肖嫉賢，愚者嫉智，是賢者之所以隔蔽也，
所以千載不合者也。或不肖用賢而不能久也，或久而不能終也；或不肖子廢賢父之忠臣
，其禍敗難一二錄也，然其要在於己不明而聽眾口，愬不行，斯為明也。


魏龐恭與太子質於邯鄲，謂魏王曰：「今一人來言市中有虎，王信之乎？」王曰：「否
。」曰：「二人言，王信之乎？」曰：「寡人疑矣。」曰：「三人言，王信之乎？」曰
：「寡人信之矣。」龐恭曰：「夫市之無虎明矣，三人言而成虎。今邯鄲去魏遠於市，
議臣者過三人，願王察之也。」魏王曰：「寡人知之矣。」及龐恭自邯鄲反，讒口果至
，遂不得見。


甘茂，下蔡人也。西入秦，數有功，至武王以為左丞相，樗里子為右丞相。樗里子及公
孫子，皆秦諸公子也，其外家韓也，數攻韓。秦武王謂甘茂曰：「寡人欲容車至周室者
，其道乎韓之宜陽。」欲使甘茂伐韓取宜陽，以通道至周室。甘茂曰：「請約魏以伐韓
。」令向壽輔行。甘茂既約魏，魏許，甘茂還至息壤，謂向壽曰：「子歸言之王，魏聽
臣矣，然願王勿伐也。」向壽歸以告王，王迎甘茂於息壤，問其故，對曰：「宜陽，大
縣也。名為縣，其實郡也。今王倍數險，行千里攻之難。……」


昔者，曾參之處，鄭人有與曾參同名姓者殺人，人告其母曰：『曾參殺人。』其母織自
若也。頃然一人又來告之，其母曰：『吾子不殺人。』有頃，一人又來告，其母投杼下
機，踰牆而走。夫以曾參之賢，與其母信之也，然三人疑之，其母懼焉。今臣之賢也不
若曾參，王之信臣也，又不如曾參之母之信曾參也，疑臣者非特三人也，臣恐大王投杼
也。


魏文侯令樂羊將攻中山，三年而拔之，樂羊反而語功，文侯示之謗書一篋。樂羊再拜稽
首曰：『此非臣之功也，主君之力也。』今臣羈旅也，樗里子，公孫子二人挾韓而議，
王必信之，是王欺魏而臣受韓之怨也。」王曰：「寡人不聽也。」使伐宜陽，五月而宜
陽未拔。樗里子，公孫子果爭之，武王召甘茂，欲罷兵。甘茂曰：「息壤在彼。」王曰
：「有之。」因悉起兵，使甘茂將擊之，遂拔宜陽。及武王薨，昭王立，樗里子，公孫
子讒之，甘茂遇罪，卒奔齊。故非至明，其庸能毋用讒乎？


楚王問群臣曰：「吾聞北方畏昭奚恤，亦誠何如？」江乙答曰：「虎求百獸食之，得一
狐。狐曰：『子毋敢食我也，天帝令我長百獸，今子食我，是逆帝命也，以我為不信，
吾為子先行，子隨我後，觀百獸見我無不走。』虎以為然，隨而行，獸見之皆走，虎不
知獸畏己而走也，以為畏狐也。今王地方五千里，帶甲百萬，而專任之於昭奚恤也，北
方非畏昭奚恤也，其實畏王之甲兵也，猶百獸之畏虎。」故人臣而見畏者，是見君之威
也，君不用則威亡矣。


魯君使宓子賤為單父宰，子賤辭去，因請借善書者二人，使書憲為教品；魯君予之。至
單父，使書，子賤從旁引其肘，書醜則怒之，欲好書則又引之，書者患之，請辭而去。
歸以告魯君，魯君曰：「子賤苦吾擾之。使不得施其善政也。」乃命有司無得擅徵發單
父，單父之化大治。故孔子曰：「君子哉子賤，魯無君子者，斯安取斯？」美其德也。


楚人有獻魚楚王者曰：「今日漁獲，食之不盡，賣之不售，棄之又惜，故來獻也。」左
右曰：「鄙哉！辭也。」楚王曰：「子不知漁者仁人也。蓋聞囷倉粟有餘者，國有餓民
；後宮多幽女者，下民多曠夫；餘衍之蓄，聚於府庫者，境內多貧困之民；皆失君人之
道。故庖有肥魚，廄有肥馬，民有餓色，是以亡國之君，藏於府庫，寡人聞之久矣，未
能行也。漁者知之，其以比喻寡人也，且今行之。」於是乃遣使恤鰥寡而存孤獨，出倉
粟，發幣帛而振不足，罷去後宮不御者，出以妻鰥夫。楚民欣欣大悅，鄰國歸之。故漁
者一獻餘魚，而楚國賴之，可謂仁智矣。


昔者，鄒忌以鼓琴見齊宣王，宣王善之。鄒忌曰：「夫琴所以象政也。」遂為王言琴之
象政狀及霸王之事。宣王大悅，與語三日，遂拜以為相。齊有稷下先生，喜議政事，鄒
忌既為齊相，稷下先生淳于髡之屬七十二人，皆輕忌，以謂設以辭，鄒忌不能及。乃相
與俱往見鄒忌。


淳于髡之徒禮倨，鄒忌之禮卑。淳于髡等曰：「狐白之裘，補之以弊羊皮，何如？」鄒
忌曰：「敬諾，請不敢雜賢以不肖。」淳于髡等曰：「方內而員釭，如何？」鄒忌曰：
「敬諾，請謹門內，不敢留賓客。」淳于髡等曰：「三人共牧一羊，羊不得食，人亦不
得息，何如？」鄒忌曰：「敬諾，減吏省員，使無擾民也。」淳于髡等三稱，鄒忌三知
之如應響。淳于髡等辭屈而去。鄒忌之禮倨，淳于髡等之禮卑。


故所以尚干將莫邪者，貴其立斷也；所以貴騏驥者，為其立至也。必且歷日曠久乎？絲
氂猶能挈石，駑馬亦能致遠，是以聰明捷敏，人之美材也。子貢曰：「回也，聞一以知
十。」美敏捷也。


昔者，燕相得罪於君，將出亡，召門下諸大夫曰：「有能從我出者乎？」三問，諸大夫
莫對，燕相曰：「嘻！亦有士之不足養也。」大夫有進者曰：「亦有君之不能養士，安
有士之不足養者？凶年饑歲，糟粕不厭，而君之犬馬，有餘穀粟；隆冬烈寒，士短褐不
完，四體不蔽，而君之臺觀，帷錦繡，隨風飄飄而弊。財者，君之所輕；死者，士之所
重也。君不能施君之所輕，而求得士之所重，不亦難乎？」燕相遂慚，遁逃不復敢見。


晉文公出獵，前驅曰：「前有大蛇，高如隄，阻道竟之。」文公曰：「寡人聞之，諸侯
夢惡則修德，大夫夢惡則修官，士夢惡則修身，如是而禍不至矣。今寡人有過，天以戒
寡人。」還車而反。前驅曰：「臣聞之，喜者無賞，怒者無刑。今禍福已在前矣，不可
變，何不逐驅之？」文公曰：「不然，夫神不勝道，而妖亦不勝德，禍福未發，猶可化
也。」還車反，宿齋三日，請於廟曰：「孤少犧不肥，幣不厚，罪一也。孤好弋獵，無
度數，罪二也。孤多賦歛，重刑罰，罪三也。請自今以來者，關市無征，澤梁無賦歛，
赦罪人，舊田半稅，新田不稅。」行此令未半旬，守蛇吏夢天帝殺蛇曰：「何故當聖君
道為，而罪當死。」發夢視蛇臭腐矣。謁之，文公曰：「然夫神果不勝道，而妖不勝德
，奈何其無究理而任天也，應之以德而已。」

